„Ja sam građanin koji plaća pretplatu i ne želim gledati ono što gledam na televiziji koju plaćam”, sugerirao je potpredsjednik Vlade i predsjednik HDZ-a Tomislav Karamarko u vrijeme smjene Gorana Radmana. Po imenovanju Siniše Kovačića za v.d. ravnatelja, vladajući su krenuli u toliko željene promjene uredničkog i voditeljskog kadra na Prisavlju, ali, ma koliko se trudili, teško da će postići svoj ideal – Hrvatsku televiziju kao katedralu duha iz 90-ih, iz prostog razloga što HTV sada ima konkurenciju i – ne gleda se baš.

Prema redovitim mjesečnim i godišnjim istraživanjima koje za Agenciju za elektroničke medije (AEM) provodi AGB Nielsen, specijalizirana agencija za istraživanje gledanosti televizije, sva četiri kanala HTV-a zajedno ne privlače pažnju niti trećine hrvatskih gledatelja. Pritom nije riječ o informativnim i političkim programima, već o ukupnom sadržaju. Kad je riječ o informativnim programima – ni središnji Dnevnik HRT-a, niti Treći dnevnik niijednom unazad godine dana nisu ušli na top listu najgledanijih televizijskih emisija u Hrvatskoj, iako su u veljači 2015. poduzete značajne preinake u Dnevniku (uvođenje dva voditelja, pomaknuta satnica, produženo trajanje). Središnji Dnevnik Nove TV redovito je pri vrhu te liste, a ponekad i na prvom mjestu najgledanijih emisija. Od HTV-a bolje stoji i RTL koji se, također, s vremena na vrijeme s Vijestima ili Direktom plasira na top listu najgledanijih. Sudeći po tim listama, najuspješniji HTV-ov dnevnik je onaj u podne, a od svih programa najomiljenija je vremenska prognoza.

Gledajući unatrag godinu dana, ima i mjeseci kada baš niti jedna HRT-ova emisija ne uđe u top 10, kad se istraživanje bazira na stanovništvu starosti od 18 do 54 godine.

Sva četiri kanala HTV-a ne dosežu jedan Nove TV

Gledajući na godišnjoj razini, hrvatski građani gledaju televiziju u podjednakim omjerima kao što je to bilo godinu dana ranije. U zadnja dva mjeseca bilježi se pad za dva posto u odnosu na godinu ranije, ali u pojedinim mjesecima gledanost je bila značajno viša nego godinu ranije, iz čega proizlazi da ona ovisi o tekućim političkim, odnosno sportskim zbivanjima.

Gledajući pojednačne programe, daleko najgledaniji je program Nove TV. HTV1, kanal na kojem se emitiraju središnje informativno-političke emisije javne televizije, na drugom je mjestu po gledanosti ako se mjeri cjelodnevni program i u obzir uzimaju gledatelji svih dobi. Kad je u pitanju prime-time od 19 do 23 sata i gledateljstvo od 18 do 54 godine HTV1 pada na treće mjesto po gledanosti – iza Nove TV i RTL-a.

U veljači, primjerice, sva su četiri kanala HTV-a, kad se mjeri gledanost cijeli dan i svih dobi, zainteresirala ukupno 29,99 posto gledatelja. U udarnim večernjim terminima sva četiri programa ukupno su zainteresirala 21,42 posto punoljetnih gledatelja u dobi do 54 godine, dok je Nova TV na samo jednom kanalu imala 28, 83 posto gledatelja.

Ako uspoređujemo samo HTV1 u večernjem terminu – gledalo ga je 11,19 posto, dok je Novu TV gledalo 28,83, a RTL 18,77 posto punoljetnih gledatelja do 54 godine starosti.

Slični omjeri bili su i u prethodnim mjesecima.

Najgledaniji prognoza, sport i Plodovi zemlje

Top 10 emisija koje su u veljači gledale osobe u dobi od 18 do 54 predvode tri emisije Nove TV: na prvom mjestu turska sapunica „Tuđi život“, na drugom mjestu serija „Kud puklo da puklo“, a na trećem Dnevnik Nove TV. HTV je tek na devetom mjestu s Plodovima zemlje i na desetom s emisijom Sport – emisija poslije Dnevnika u podne.

Ako se u obzir uzme stanovništvo svih dobi HTV stoji nešto bolje: poslije već navedene tri emisije Nove TV, na četvrtom mjestu je Sport – emisija poslije Dnevnika u podne, na petom Vrijeme danas, na šestom Nedjeljom u dva, na sedmom Plodovi zemlje, na osmom Dnevnik u podne i na devetom The Voice.

Mjesec dana ranije, u siječnju, prevlast je odnio RTL zbog prijenosa rukometnog prvenstva. HTV1 na top listi ima Vrijeme danas, Sport – emisija poslije Dnevnika u podne, Nedjeljom u 2, Plodove zemlje i Dnevnik u podne, ali samo kada se promatraju gledatelji svih dobi. U užoj skupini od 18 do 54 dominira RTL s prijenosima rukometa, RTL-Dirket je na sedmom mjestu, Dnevnik Nove tv na devetom mjestu, a na desetom RTL Vijesti. HTV-a nema nigdje.

Imate prijedloge, pohvale ili kritike? Uočili ste neku izjavu za koju vjerujete da bi je Faktograf trebao obraditi? Želite nas upozoriti na neodgovorno ponašanje političara? Pišite nam na info@faktograf.hr ili nas kontaktirajte putem Twittera ili Facebooka.